b'\n_START_ARTICLE_\nSauvamerkki\n_START_PARAGRAPH_\nSauvamerkki on pysty- ja vinosuuntaisista puurakenteista koottu merimerkki. Yksinkertaisimmillaan sauvamerkki on viistotuin pystyyn tuettu puunrunko tai parru. Suuremmat sauvamerkit saattavat k\xc3\xa4sitt\xc3\xa4\xc3\xa4 kymmeni\xc3\xa4 puunrunkoja. N\xc3\xa4kyvyyden parantamiseksi on pystypuihin laudoitettu erilaisia pintoja tai kuvioita, tai merkkiin on lis\xc3\xa4tty huippumerkeiksi muun muassa tynnyreit\xc3\xa4._NEWLINE_Sauvamerkeist\xc3\xa4 ei k\xc3\xa4ytet\xc3\xa4 merimerkkien luetteloissa erillisi\xc3\xa4 m\xc3\xa4\xc3\xa4ritelmi\xc3\xa4 kuten kummeleista ja tunnusmajakoista. Sauvamerkki on voitu rakentaa mit\xc3\xa4 tahansa tarkoitusta varten, esimerkiksi varoitusmerkiksi tai v\xc3\xa4yl\xc3\xa4ohjausmerkiksi. Sauvamerkin rakentamiseen tarvittava materiaalim\xc3\xa4\xc3\xa4r\xc3\xa4 on v\xc3\xa4h\xc3\xa4inen, jolloin rajallisistakin tarpeista on saatu rakennettua kauas erottuva merkimerkki._NEWLINE_Suomessa sauvamerkkej\xc3\xa4 oli k\xc3\xa4yt\xc3\xb6ss\xc3\xa4 viel\xc3\xa4 1900-luvun alussa, jolloin pukkitelineille rakennetut linjataulut sek\xc3\xa4 sektoriloistot yleistyiv\xc3\xa4t ja syrj\xc3\xa4yttiv\xc3\xa4t ne. Pienempikokoisten merkkien lis\xc3\xa4ksi Suomessa on j\xc3\xa4ljell\xc3\xa4 en\xc3\xa4\xc3\xa4 yksi suurikokoinen sauvamerkkeihin kuuluva merimerkki, Korsn\xc3\xa4sin edustalla sijaitseva Svettgrundin yli 18 metri\xc3\xa4 korkea sauvamerkki, joka huippukuvio on rombinmuotoinen.'